钦定古今图书集成/明伦汇编/氏族典/第520卷 > 《凌迪知万姓统谱》 > 薛安都
## 钦定古今图书集成/明伦汇编/氏族典/第520卷 > 《凌迪知万姓统谱》 > 薛安都

按《宋书薛安都传》，“安都，河东汾阴人也。世为强族，同
姓有三千家。父广为宗豪。高祖定关、河，以为上党太
守。安都少以勇闻，北魏使助秦州刺史北贺泊，由是
为伪雍、秦二州都统。元嘉二十一年归国，世祖镇襄
阳，板为北弘农太守。二十九年，除始兴王濬征北行
参军。世祖践阼，除右军将军，封南乡县男。孝建元年”，
除左军将军，迁竟陵内史，进爵为侯，转太子左卫率改封武昌县侯。前废帝即位，迁右卫将军，出为兖州
刺史。景和元年，代义阳王昶督徐州豫州之梁郡诸
军事、平北将军、徐州刺史。太宗即位，进号安北将军，
安都不受命，举兵同晋安王子勋。初，安都从子索儿，
景和中为前军将军直阁，从诛诸公，封武安县男。太
宗即位，以为左将军。安都将为逆，遣密信报之。时右
卫将军柳光世亦与安都通谋。泰始二年，二人俱自
省逃出，携安都诸子及家累，席卷北奔。青州刺史沈
文秀、冀州刺史崔道固并反。索儿引军渡淮，军粮不
给，梁齐王率镇北参军赵昙之、吕湛之击之，索儿走
向乐平县界，为申令孙子孝叔所斩，安都乃归款。太
宗以四方已平，欲示威于淮外，遣张永、沈攸之以重
兵迎之。安都惧不免罪，乃遣信要引北魏。北魏即授
安都徐州刺史、河东公。四年，召还桑干。五年死。